Ber regjeringen trappe opp Ukrainastøtten: – Situasjonen krever det
To år etter Russlands fullskalainvasjon av Ukraina, står landet fortsatt i en krevende situasjon. Venstre mener regjeringen må øke støtten.  – Lørdag er det to år siden Russlands fullskala invasjon av Ukraina, og Ukraina står i en vanskeligere situasjon nå, enn for ett år siden, sier Venstres Ola Elvestuen til VG. Forrige uke tok Russland kontroll over den ukrainske byen Avdijivka. Det skjedde bare noen dager etter at ukrainerne trakk seg ut av byen som ligger omtrent ti kilometer nord for byen Donetsk. – Det er stor usikkerhet rundt om og eventuelt når det vil komme støtte fra kongressen i USA.  Senatet i USA vedtok tidligere i februar en støttepakke på over 1000 milliarder kroner. Godkjenning fra Representantenes hus har imidlertid latt vente på seg. Elvestuen mener Norge nå må trå til for å hjelpe det krigsherjede landet. – Vi må stille opp fordi situasjonen i Ukraina krever det.  – Ukraina kjemper for sin frihet og sitt demokrati, det er en kamp for hele Europas demokrati og frihet. De slåss også for oss.  – Riktig reaksjon Elvestuen peker på at flere andre støttespillere har trappet opp støtten. – EU har økt sin støtte betydelig, og flere andre land gjør det samme. Sverige meldte nylig at de vil støtte med utstyr for mer enn 7 milliarder til Ukraina.  – Vi forventer at regjeringen bruker anledningen til å øke støtten til Ukraina.  Han trekker samtidig frem Aleksej Navalnyjs dødsfall som en grunn til å øke støtten. – Det er også en riktig reaksjon på Putins drap på Navalnyj, og invasjonen som Navalnyj var grunnleggende imot. – Jeg er helt enig i at Norge må stille opp for Ukraina. De er avhengige av vår og andres hjelp, sier statssekretær Anne Marie Aanerud (Sp) i Forsvarsdepartementet. Aanerud forteller videre at sytten til Ukraina vil fortsette så lenge de trenger Norges hjelp.  – Vi har både forpliktet oss til langsiktig støtte og levert det vi har lovet hele veien, sier hun.  Forventer rask økning Venstre mener mange land må stille opp.  – Vi er ett av de veldig få landene i verden som kan økte støtten uten å måtte ta opp lån, og uten at det har noen negativ innvirkning på norsk økonomi. – Vi gir jo allerede 15 milliarder i året i dag, og har forpliktet oss til 65 milliarder over 5 år – er ikke det nok? – Nansenprogrammet er bra, men det er ikke nok i den situasjonen som er nå, og hvor usikkerheten er stor knyttet til støtten fra USA.  – Hvor mye skal Norge øke støtten?  – Jeg skal ikke gi et tall til regjeringen, men jeg forventer at de raskt kommer til stortinget med en betydelig økning i støtten.  Ber om doblet innsats Også Arild Hermstad, partileder i MDG, mener Norge ikke gir nok.  – For et år siden ble Nansenprogrammet vedtatt på Stortinget, og fikk med en gang bred støtte. Det er satt av 75 milliarder over 5 år, men beløpet er på ingen måte stort nok, hverken i forhold til behovet eller sammenlignet med andre land. Han sier MDG nå krever at regjeringen fordobler den økonomiske innsatsen. – For Norge er et land som kan gjøre mye mer, og vi sitter fortsatt som et av få land som har hatt enorme inntekter fra ekstraordinært høye gasspriser. Statssekretær Aanerud sier Norge gjennom Nansen-programmet har lovet støtte frem til 2027 på 75 milliarder kroner.  – Dette programmet har støtte fra et samlet storting. Regjeringen justerte opp den militære støtten i 2023, og vil vurdere å gjøre det også i 2024, sier Aanerud.
To år etter Russlands invasjon av Ukraina er landet fortsatt i en krevende situasjon, og Venstre mener Norge må øke støtten. Forrige uke tok Russland kontroll over den ukrainske byen Avdijivka, og stor usikkerhet finnes rundt støtte fra USA. Venstre etterlyser støtte fra Norge og sammenligner med EU og andre land som har økt sin støtte. Statssekretær Anne Marie Aanerud (Sp) fastslår at Norge har forpliktet seg til langsiktig støtte.